Na temelju članka 54. st. 1. Zakona o ustanovama ( „Narodne novine“ broj 76/93, 29/97,47/99,35/08), članka 98. st.3. Zakona o odgoju i obrazovanju u osnovnoj i srednjoj školi (Narodne novine broj 87/08, 86/09, 92/10, 105/10, 90/11, 16/12 i 86/12), te članka 54. st.18. Statuta Osnovne škole „Vladimir Nazor“- pročišćeni tekst, Školski odbor Osnovne škole „Vladimir Nazor“ Sveti Ilija, na temelju prethodne suglasnosti Varaždinske županije, KLASA: 602-02/12-01/36, URBROJ:2186/1-02/1-12-2 od 29. listopada 2012. godine, donosi

**IZMJENE I DOPUNE STATUTA**

**OSNOVNE ŠKOLE „VLADIMIR NAZOR“ SVETI ILIJA**

**Članak 1.**

U članku 1. dodaje se stavak 2. koji glasi: „Izrazi koji se u ovom Statutu koriste u muškom rodu, neutralni su i jednako se odnose na žene i muškarce“.

**Članak 2.**

U članku 5. iza st.1. dodaje se stavak 2. koji glasi: **„**Natpisna ploča uz puni naziv Škole obvezno sadrži i grb Republike Hrvatske i naziv: Republika Hrvatska.

Natpisna ploča Škole ističe se na lijevoj strani glavnog ulaza, gledano u pročelje zgrade.“

**Članak 3.**

Članak 14. mijenja se i glasi:

Djelatnost Škole je odgoj i obvezno osnovno školovanje djece i mladih.

Osnovno obrazovanje obuhvaća opće obrazovanje i druge oblike obrazovanja djece i mladih.

Djelatnost Škole je i proizvodnja, prijenos, distribucija i trgovina električnom energijom.

Djelatnost iz stavka 1. ovog članka Škola obavlja kao javnu službu.

**Članak 4.**

U članku 19. stavak 1. mijenja se i glasi:

„Nastava i drugi oblici obrazovnog rada izvode se na hrvatskom jeziku i latiničnom pismu.“

Iza stavka 1. dodaju se novi stavci 2. i 3. koji glase:

„ Osnovna škola može dio nastavnih predmeta i obrazovnih sadržaja utvrđenih nastavnim planom i programom, osim na hrvatskom jeziku, izvoditi i na nekom od svjetskih jezika, uz odobrenje Ministarstva.“

„Način i postupak utvrđivanja uvjeta za izvođenje nastave iz stavka 2. ovog članka pravilnikom propisuje Ministar.“

Dosadašnji stavci 2.,3.,4., i 5., postaju stavci 4.,5.,6., i 7.

U novom stavku 6. riječi: “Ministarstvo znanosti, obrazovanja i športa“ zamjenjuju se riječima : „Ministarstvo znanosti, obrazovanja i sporta“.

**Članak 5.**

U članku 35. stavku 1. riječi : “Ministarstva znanosti, obrazovanja i športa“ zamjenjuju se riječima : „Ministarstva znanosti, obrazovanja i sporta“.

**Članak 6.**

U članku 48. st.1. dodaje se al.2. koja glasi:

„**-** verificiranje mandata imenovanih članova“

**Članak 7.**

Iza čl. 48. dodaje se novi članak koji glasi:

“Članak 48.a.

Verifikaciju mandata imenovanih članova obavlja predsjedavatelj sjednice provjerom identiteta pojedinog člana s podatcima iz popisa o imenovanju.

Članovima Školskog odbora mandat teče od dana konstituiranja školskog odbora.“

**Članak 8.**

Iza čl. 49. dodaje se novi članak koji glasi:

Članak 49.a

Predsjednik školskog odbora:

* predstavlja školski odbor
* saziva sjednice školskog odbora i predsjedava im
* potpisuje akte koje donosi školski odbor
* obavlja druge poslove prema propisima, općim aktima Škole i ovlastima školskog odbora.

Na zamjenika predsjednika školskog odbora primjenjuje se stavak 1. ovoga članka kada zamjenjuje predsjednika.

**Članak 9.**

U članku 102. dodaje se novi stavak 3. koji glasi:

„Ravnatelj se imenuje na pet godina, a ista osoba može biti ponovno imenovana za ravnatelja“.

**Članak 10.**

Iza članka 103. dodaju se novi članci koji glase:

„Članak 103.a

Nakon završetka natječajnog roka Školski odbor razmatra prijave kandidata prijavljenih na natječaj za ravnatelja i utvrđuje jesu li prijave pravodobne i ispunjavaju li prijavljeni kandidati propisane uvjete za ravnatelja.

Pravodobne prijave kandidata koji ispunjavaju propisane uvjete, umnožavaju se u potrebnom broju primjeraka i predsjednik školskog odbora ih neposredno ili posredno dostavlja učiteljskom vijeću, vijeću roditelja i radničkom vijeću.“

Članak 103.b

Učiteljsko vijeće, Vijeće roditelja i Skup radnika koji saziva Radničko vijeće, razmatraju prijave kandidata prijavljenih na natječaj za ravnatelja i donose zaključak o svom stajalištu glede pojedinog kandidata.

Prijedlog zaključka iz stavka 1. ovoga članka oblikuje predsjedavatelj sjednice vijeća odnosno skupa radnika.

Učiteljsko vijeće, Vijeće roditelja i Skup radnika o prijedlogu zaključka iz stavka 2. ovoga članka odlučuju tajnim glasovanjem u skladu s člankom 196. stavkom 4. ovoga Statuta

Članak 103.c

Učiteljsko vijeće i Vijeće roditelja dužni su održati sjednicu, odnosno Radničko vijeće sazvati skup radnika o zauzimanju stajališta glede pojedinog kandidata za ravnatelja u roku do osam dana od dana dostavljene prijave iz članka 103.a ovoga Statuta.

Predsjedavatelj sjednice Učiteljskog vijeća i Vijeća roditelja, odnosno predsjedavatelj skupa radnika dužan je dostaviti pisani zaključak iz članka 103.b ovoga Statuta predsjedniku Školskog odbora idući dan nakon održane sjednice, odnosno Skupa radnika.

**Članak 11.**

Članak 104. mijenja se i glasi:

„Nakon primitka zaključka o stajalištu Učiteljskog vijeća, Vijeća roditelja i Skupa radnika glede pojedinog kandidata Školski odbor obavlja izbor ravnatelja između kandidata prijavljenih na natječaj za ravnatelja, za koje je utvrdio da ispunjavanju propisane uvjete. Za izabranog kandidata Škola dostavlja obrazloženi zahtjev ministru znanosti, obrazovanja i sporta za dobivanje suglasnosti. Kada Škola dobije suglasnost za izabranog kandidata ili kada istekne zakonski rok za davanje suglasnosti, školski odbor u roku do 15 dana donosi odluku o imenovanju ravnatelja.

O donesenoj odluci o imenovanju ili neimenovanju ravnatelja Škola izvješćuje sve sudionike natječaja.“

**Članak 12.**

Članak 105. st. 1. mijenja se i glasi: „Odluku o izboru i imenovanju ravnatelja školski odbor donosi javnim glasovanjem.“

**Članak 13.**

U članku 107. stavku 3. riječi: “ministra znanosti, obrazovanja i športa“ zamjenjuju se riječima : “ministra znanosti, obrazovanja i sporta.“

**Članak 14.**

U članku 108. St. 1. al. 2. mijenja se i glasi:

„- predlaže financijski plan, polugodišnji i godišnji obračun i plan nabave**“**

Mijenja se al. 34. tako da glasi:

„-osigurava zainteresiranim korisnicimapravo na pristup informacijama“

Dodaje se alineja 35. tako da glasi

„- osigurava unos i promjene podataka o zaposlenima u Školi u registar zaposlenih u javnom sektoru“

Dosadašnja al. 34. postaje alineja 36.

**Članak 15.**

U članku 111. stavku 5. riječi: “povjerenstvo Ministarstva znanosti, obrazovanja i športa“ zamjenjuju se riječima: “ministra Ministarstva znanosti, obrazovanja i sporta“, a stavku 7. riječi: “povjerenstvo Ministarstva znanosti, obrazovanja i športa“ zamjenjuju se riječima: “ministar znanosti, obrazovanja i sporta“.

**Članak 16.**

U članku 113. stavku 3. riječi: “ministar znanosti, obrazovanja i športa“ zamjenjuju se riječima : “ministar znanosti, obrazovanja i sporta.“

**Članak 17.**

U članku 115. st. 2. al 9. mijenja se i glasi: „glasuje o kandidatima za ravnatelja škole“.

Dodaje se al. 10. i 11. koje glase:

* zaključuje o oblicima pružanja pomoći djeci koja imaju pravo školovanja u Republici Hrvatskoj, a koja ne znaju ili nedostatno poznaju hrvatski jezik
* utvrđuje, uz suglasnost ureda državne uprave u Varaždinskoj županiji i roditelja učenika, uvjete i način pohađanja stranog jezika u drugoj školi

Dosadašnja alineja 9. postaje alineja 12.

**Članak 18.**

Članak 121. mijenja se i glasi:

**„**Upis djece u prvi razred Škola provodi prema planu upisa koji je donio Ured državne uprave u Varaždinskoj županiji.

Škola će upisati u prvi razred dijete koje je do 1. travnja tekuće godine navršilo šest godina života, koje je hrvatski državljanin ili koje ima status azilanta. Dijete – stranca koje je do 1. travnja tekuće godine navršilo šest godina života, Škola će upisati u prvi razred ako mu je odobren stalni boravak, privremeni boravak ili mu je odobrena privremena zaštita.

Iznimno od stavka 2. ovog članka, a na zahtjev roditelja, sukladno rješenju Ureda državne uprave u prvi razred se može upisati dijete koje do 31. ožujka tekuće godine nema navršenih šest godina života.

Iznimno od stavka 1. ovoga članka, a na zahtjev stručnog povjerenstva škole, sukladno rješenju Ureda državne uprave, djetetu se može odgoditi upis u prvi razred osnovne škole za jednu školsku godinu.“

**Članak 19.**

Članak 123. mijenja se i glasi:

„Prije redovitog upisa u prvi razred osnovne škole stručno povjerenstvo škole utvrđuje psihofizičko stanje djeteta.

Psihofizičko stanje djeteta odnosno učenika utvrđuje se i radi prijevremenog upisa, odgode ili privremenog oslobođenja od upisa u prvi razred osnovne škole, privremenog oslobođenja od već započetog školovanja i radi utvrđivanja primjerenog školovanja.

Psihofizičko stanje djeteta, odnosno učenika iz stavka 2. ovog članka utvrđuje stručno povjerenstvo Ureda državne uprave u Varaždinskoj županiji.

Postupak utvrđivanja psihofizičkog stanja djeteta, odnosno učenika iz stavka 1. i 2. ovog članka te sastav stručnih povjerenstava iz stavka 1. i 3. propisuje ministar nadležan za obrazovanje, uz prethodnu suglasnost ministra zdravlja.“

**Članak 20.**

Članak 127. mijenja se i glasi:

„Učenik prelazi iz jedne škole u drugu koja ostvaruje isti obrazovni program najkasnije do 31. ožujka tekuće školske godine.

Škola iz koje učenik odlazi izdaje prijepis ocjena i ispisuje učenika u roku od sedam dana od dana primitka obavijesti o upisu učenika u drugu školu.

Iznimno od stavka 1. ovoga članka, škola je dužna upisati učenika i nakon 31.ožujka tekuće školske godine

* ako je učeniku izrečena pedagoška mjera preseljenja u drugu školu
* u slučaju preseljenja na upisno područje škole.“

**Članak 21.**

Članak 128. mijenja se i glasi:

„Učenik koji je pohađao osnovno obrazovanje u inozemstvu, može u Školi nastaviti obrazovanje na temelju rješenja o priznavanju inozemne obrazovne isprave radi nastavka obrazovanja.

Učenik iz stavka 1. ovoga članka koji želi u Školi nastaviti obrazovanje, dužan je

za priznavanje inozemne obrazovne isprave i nastavka obrazovanja podnijeti obrazloženi i dopušteni zahtjev.

Pod dopuštenim zahtjevom iz stavka 2. ovoga članka smatra se zahtjev uz kojega je podnositelj dostavio:

1. ispravu kojom dokazuje inozemno obrazovanje u izvorniku

2. ovjereni prijepis isprave iz točke 1.

3. ispravu o državljanstvu, osim u slučaju apatrida ili osobe bez

državljanstva.

U postupku priznavanja inozemne obrazovne isprave primjenjuju se odredbe Zakona o općem upravnom postupku.

**Članak 22.**

Iza članka 128. dodaje se

„Članak 128.a

O zahtjevu za priznavanje inozemne obrazovne isprave i nastavku obrazovanja u Školi odlučuje učiteljsko vijeće rješenjem.

Učiteljsko vijeće može pisano ovlastiti nekoga od svojih članova za provođenje ispitnog postupka i izradu prijedloga rješenja ili zatražiti mišljenje Agencije za odgoj i obrazovanje.

Rješenjem iz stavka 1. ovoga članka učiteljsko vijeće može zahtjev odbiti ili utvrditi ekvivalenciju inozemne obrazovne isprave, odobriti nastavak obrazovanja u Školi i upis u odgovarajući razred.

**Članak 23.**

U članku 133. dodaje se stavak 3. koji glasi:

„Temeljem praćenja i ocjenjivanja zaključnu ocjenu za svaki nastavni predmet na kraju nastavne godine utvrđuje javno u razrednom odjelu učitelj, a ocjenu iz vladanja razrednik.

**Članak 24.**

U članku 150. stavku 1. riječi: “športaša“ i “športu“ zamjenjuju se riječima: “sportaša“ i “sportu“.

**Članak 25.**

U članku 153. stavku 1. točki 2. riječ: “športski“ zamjenjuje se riječju “sportski“.

**Članak 26.**

Iza članka 153. dodaje se

„Članak 153.a

Učeniku se na završetku svakog razreda izdaje razredna svjedodžba.“

**Članak 27.**

Članak 169. mijenja se i glasi:

Pedagoške mjere izriču se za tekuću nastavnu godinu, osim pedagoške mjere preseljenja u drugu školu, koja se izriče za tekuću školsku godinu ili za trajanja obrazovanja u školi.

**Članak 28.**

U članku 187. st. 2. dodaje se alineja 7. koja glasi

* prehrane učenika

**Članak 29.**

U članku 193. stavku 1. al. 3. riječ: “športskih“ zamjenjuje se riječju “sportskih“.

U članku 193. st. 1. dodaje se nova al. 8. koja glasi: „glasuje o kandidatu za ravnatelja škole“.

Dosadašnja al. 8. postaje al. 9.

**Članak 30.**

Iza glave XVI. mijenja se glava XVII. i dodaje se glava XVIII. na način da sada glase:

**XVII. ZAŠTITA OSOBNIH PODATAKA**

Članak 205.

Osobni podatci fizičkih osoba mogu se u Školi prikupljati u svrhu s kojom je ispitanik upoznat, koja je izrijekom propisana i u skladu sa zakonom, a mogu se dalje obrađivati samo u svrhu za koju su prikupljeni, odnosno u svrhu koja je podudarna sa svrhom prikupljanja.

U Školi se mogu obrađivati osobni podatci samo uz uvjete određene zakonom i drugim propisima.

Osobni podatci moraju se obrađivati zakonito i pošteno.

Članak 206.

Osobni podatci smiju se u Školi prikupljati i dalje obrađivati:

* u slučajevima određenim zakonom
* uz privolu ispitanika u svrhu za koju je ispitanik dao privolu
* u svrhu izvršavanja zakonskih obveza Škole
* u svrhu sklapanja i izvršenja ugovora u kojem je ispitanik stranka
* u svrhu zaštite života ili tjelesnog integriteta ispitanika ili druge osobe u slučaju kada ispitanik fizički ili pravno nije u mogućnosti dati svoj pristanak
* ako je obrada podataka nužna radi ispunjenja zadataka koji se izvršavaju u javnom interesu ili u izvršavanju javnih ovlasti Škole ili treće strane kojoj se podatci dostavljaju
* ako je obrada podataka prijeko potrebna u svrhu zakonitog interesa Škole ili treće strane kojoj se podatci otkrivaju, osim ako prevladavaju interesi zaštite temeljnih prava i sloboda ispitanika
* kada je ispitanik sam objavio osobne podatke.

Osobni podatci koji se odnose na učenike i druge malodobne osobe mogu se prikupljati i obrađivati u skladu sa zakonom uz posebne propisane mjere zaštite.

Osobne podatke mogu u Školi prikupljati i obrađivati samo za to ovlaštene osobe.

Ravnatelj može ugovorom pojedine poslove u svezi s obradom osobnih podataka povjeriti drugoj pravnoj ili fizičkoj osobi.

Članak 207.

U Školi je zabranjeno prikupljati i dalje obrađivati osobne podatke koji se odnose na rasno ili etničko podrijetlo, politička stajališta, vjerska i druga uvjerenja, sindikalno članstvo, zdravlje i spolni život i osobne podatke o kaznenom i prekršajnom postupku.

Iznimno podatci iz stavka 1. ovoga članka mogu se prikupljati i dalje obrađivati:

* uz privolu ispitanika
* kada je prikupljanje i obrada podataka potrebna radi izvršavanja prava i obveza koje Škola ima prema posebnim propisima
* kada je obrada prijeko potrebna radi zaštite života ili tjelesnog integriteta ispitanika i druge osobe kada ispitanik zbog fizičkih ili pravnih razloga nije u mogućnosti dati svoju privolu
* kada se obrada provodi u okviru djelatnosti Škole pod uvjetom da se obrada odnosi izrijekom na učenike i radnike Škole i da podatci ne budu otkriveni trećoj strani bez pristanka ispitanika
* kada je obrada podataka potrebna radi uspostave ostvarenja ili zaštite potraživanja propisanih zakonom
* kada je ispitanik objavio osobne podatke.

U slučajevima iz stavka 1. ovoga članka obrada podataka mora biti posebno

označena i zaštićena.

Članak 208.

U Školi se uspostavlja i vodi evidencija zbirke osobnih podataka koja sadrži:

* naziv zbirke
* naziv i sjedište Škole
* svrhu obrade
* pravni temelj uspostave zbirke podataka
* kategoriju osoba na koje se podatci odnose
* vrste podataka sadržanih u zbirci podataka
* način prikupljanja i čuvanja podataka
* vremensko razdoblje čuvanja i uporabe podataka
* osobno ime odnosno naziv primatelja zbirke, njegovu adresu odnosno sjedište
* naznaku unošenja ili iznošenja podataka iz Republike Hrvatske s naznakom države odnosno inozemnog primatelja podataka te propisane svrhe i pisanim pristankom osobe na koju se podatci odnose
* naznaku poduzetih mjera zaštite osobnih podataka.

Članak 209.

Ravnatelj je ovlašten pisano imenovati radnika za zaštitu osobnih podataka.

Radnik iz stavka 1. ovoga članka:

* skrbi o zakonitosti obrade osobnih podataka
* upozorava tijela i radnike Škole na primjenu propisa o zaštiti osobnih podataka u slučajevima planiranja i radnji koje mogu utjecati na privatnost i zaštitu osobnih podataka
* upoznaje sve koji obrađuju osobne podatke s njihovim zakonskim obvezama kod zaštite osobnih podataka
* skrbi o evidenciji zbirke osobnih podataka i obvezama Škole prema Agenciji za zaštitu osobnih podataka
* izrađuje metodološke preporuke za zaštitu osobnih podataka
* daje savjete u svezi s uspostavom novih zbirki osobnih podataka
* daje mišljenje smatra li se pojedini skup osobnih podataka zbirkom osobnih podataka
* prati primjenu organizacijskih i tehničkih mjera za zaštitu osobnih podataka te predlaže poboljšanje tih mjera
* daje prijedloge i preporuke za unapređenje zaštite osobnih podataka.

Ravnatelj ne može imenovati radnika za zaštitu osobnih podataka protiv kojega se vodi postupak zbog povrjede radne obveze, kojemu je izrečeno upozorenje zbog povrjede radne obveze ili kojemu je izrečena mjera zbog povrjede etičkog kodeksa.

O imenovanom radniku iz stavka 1. ovoga članka ravnatelj treba izvijestiti Agenciju za zaštitu osobnih podataka u roku do mjesec dana od dana imenovanja.

Članak 210.

Škola će dati osobne podatke na korištenje drugim primateljima samo na temelju njihovog pisanog zahtjeva kada je to potrebno radi obavljanja poslova u okviru zakonom utvrđene djelatnosti primatelja.

Pisani zahtjev iz stavka 1. ovoga članka mora sadržavati svrhu i pravni temelj za korištenje osobnih podataka te vrstu osobnih podataka koji se traže.

O zahtjevu za korištenjem osobnih podataka prema stavku 1. ovoga članka odlučuje radnik iz članka 209. ovoga Statuta.

**XVIII. OSTVARIVANJE PRAVA NA PRISTUP INFORMACIJAMA**

Članak 211.

Škola će omogućiti pristup informacijama koje posjeduje, kojima raspolaže ili koje

nadzire:

* 1. pravodobnim objavljivanjem informacija o svome radu na primjeren i dostupan način, odnosno na svojim mrežnim stranicama, oglasnim pločama ili u javnim glasilima
  2. davanjem informacija korisniku koji je podnio zahtjev na jedan od sljedećih načina:
  + neposrednim davanjem informacije
  + davanje informacije pisanim putem
  + uvidom u pismena i preslikom pismena koje sadrži traženu informaciju
  + dostavom preslike pismena koje sadrži traženu informaciju
  + na drugi način prikladan za ostvarivanje prava na pristup informaciji.

Članak 212.

Škola će omogućiti pristup informaciji korisniku na temelju njegova pisanog ili usmenog zahtjeva.

Kada je zahtjev iz stavka 1. podnesen usmeno, o tome će se načiniti zapisnik, a kada je podnesen telefonski ili preko drugog komunikacijskog uređaja, načinit će se službena bilješka.

Članak 213.

Na temelju usmenog ili pisanog zahtjeva korisniku će se omogućiti pristup informaciji najkasnije u roku do 15 dana od dana podnošenja zahtjeva.

Škola će odbiti zahtjev korisnika:

* + u slučajevima propisanim zakonom
  + ako Škola ne posjeduje, ne raspolaže, ne nadzire ili nema saznanja o traženoj informaciji
  + ako nema mogućnosti za dopunu ili ispravak dane informacije
  + ako se traži informacija koja nema obilježje informacije propisane Zakonom o pravu na pristup informacijama.

O odbijanju zahtjeva iz stavka 2. ovoga članka odlučuje se rješenjem.

Protiv rješenja iz stavka 1. ovoga članka korisnik može izjaviti žalbu u roku do 15 dana od dana dostave rješenja.

Članak 214.

Ravnatelj je ovlašten odrediti radnika Škole kao posebnu službenu osobu mjerodavnu za rješavanje ostvarivanja prava na pristup informacijama.

Radnik iz stavka 1. ovoga članka:

* + rješava pojedinačne zahtjeve za ostvarivanje prava na pristup informacijama
  + unapređuje način obrade, klasificiranja, čuvanja i objavljivanja informacija sadržanih u službenim ispravama koje se odnose na rad i djelatnost Škole
  + osigurava neophodnu pomoć podnositeljima zahtjeva u svezi s ostvarivanjem prava na pristup informacijama.

Članak 215.

U Školi se ustrojava katalog informacija.

Katalog informacija sadrži sustavni pregled informacija s opisom sadržaja, namjenom, načinom davanja i vremenom ostvarivanja prava na pristup informacijama.

Katalog informacija ustrojava ravnatelj posebnom odlukom.

Za radnje i mjere potrebne za uredno vođenje kataloga ovlašten je radnik iz članka 214. ovoga Statuta.

Članak 216.

Kod davanja informacija Škola korisnicima ne naplaćuje upravne pristojbe već samo nadoknadu stvarnih troškova.

Visinu troškova iz stavka 1. ovoga članka utvrđuje školski odbor kod donošenja financijskog plana.“

**Članak 31.**

Dosadašnja glava XVII. postaje glava XIX., a glava XIX. postaje glavom XX. Numeracija članaka se mijenja na način da čl. 205. postaje čl. 217. , a daljnji članci nastavljaju se brojčanim nizom.

**Članak 32.**

Izmjene i dopune Statuta stupaju na snagu osmoga dana od dana objave na glasnoj ploči Škole.

Ove Izmjene i dopune Statuta objavljene su na oglasnoj ploči Škole dana 31. listopada 2012. godine.

KLASA: 012-03/12-01/1

URBROJ:2186/08-02-12-10

U Svetom Iliji, 30. listopada 2012. godine

PREDSJEDNICA ŠKOLSKOG ODBORA

Maja Priher, dipl.uč.